ปรับนิสัยกดเอทีเอ็ม หนุนคนรูดซื้อสินค้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — แปลงโฉมบัตรเอทีเอ็มเป็นเดบิตใช้รูดซื้อสินค้า 
น.ส.วรรณา นพอาภรณ์ กรรมการผู้จัดการ บริษัท เนชั่นแนล ไอทีเอ็มเอ๊กซ์ เปิดเผยว่า ธนาคารแห่งประเทศไทย (ธปท.) ได้มอบหมายให้ไอทีเอ็มเอ๊กซ์ศึกษาแนวทางการจัดตั้งศูนย์กลางรวบรวมการตัดยอดบัญชีในการใช้บัตรเติมเงินทั้งระบบ เช่น บัตรเอทีเอ็ม บัตรเติมเงินโทรศัพท์ บัตรเงินสดของห้างสรรพสินค้า บัตรโดยสารของรถไฟฟ้า เพื่อตรวจสอบปริมาณธุรกิจและลดปริมาณการใช้เงินสดสนับสนุนการใช้บัตรพสาสติก แทนเงินสดให้มากขึ้น 
ปัจจุบันมีบริษัทเอกชนหลายแห่งออกมาบัตรลักษณะบัตรเงินสด เพื่ออำนวยความสะดวกให้ลูกค้าและลดภาระค่าใช้จ่ายแต่ต่างคนต่างทำ ทำให้มีต้นทุนสูง ธปท.จึงต้องการพัฒนาระบบการชำระเงินให้มีประสิทธิภาพมากขึ้น 
น.ส.วรรณา กล่าวว่า บริษัทมีความพร้อมจะรองรับธุรกิจการหักค่าชำระเงิน ด้วยการสนับสนุนให้มีการใช้บัตรเดบิตแทนบัตรเอทีเอ็ม ซึ่งปัจจุบันมีอยู่ร่วม 60 ล้านใบ แต่ต้องสนับสนุนให้ร้านค้ารับบัตรเดบิตมากขึ้น ด้วยการจัดทำโปรโมชันสะสมแต้มเหมือนกับบัตรเครดิต เพื่อจูงใจให้ลูกค้าหันมาใช้บัตรเดบิตแทนการกดเงินสดไปซื้อสินค้า
“ขณะนี้ไอทีเอ็มเอ๊กซ์ได้ขยายช่องทางการให้บริการไปในทุกช่องทางที่เป็นอีเปย์เมนต์แล้ว โดยไม่ว่าจะมีบัญชีกับธนาคารไหนก็สามารถที่จะใช้บริการได้” น.ส.วรรณา กล่าวในตอนท้าย
นอกจากนี้ได้วางแผนการเชื่อมระบบไปที่ระบบเอทีเอ็มระหว่างประเทศขยายการบริการการกดเงินจากตู้เอทีเอ็มในกลุมประเทศเอเชียทั้งหมดภายใน 2 ปี เช่น เวียดนาม ฟิลิปปินส์ อิโดนีเซีย สิงคโปร์ จีน ล่าสุดมี เกาหลีใต้ นิวซีแลนด์ และสหรัฐอเมริกา จากปัจจุบันที่สามารกดเอทีเอ็มได้เฉพาะในประเทศมาเลเซียเท่านั้น